Kumamoton maanjäristykset 2016

**Vuoden 2016 Kumamoton maanjäristykset** tapahtuivat huhtikuussa Japanin Kyūshūn saarella sijaitsevassa Kumamoton prefektuurissa. Maanjäristysten sarja alkoi 14. huhtikuuta 6,2 momenttimagnitudin esijäristyksellä. Sarjan voimakkain järistys tapahtui 16. huhtikuuta yöllä kello 1.25 paikallista aikaa. Sen voimakkuus oli 7,0 momenttimagnitudia ja keskus sijaitsi kymmenen kilometrin syvyydessä vain noin kilometrin länteen Kumamoton kaupungin keskustasta.

## Huhtikuun 14. päivän esijäristys
Maanjäristysten sarja alkoi torstaina huhtikuun 14. päivä 6,2 momenttimagnitudin maanjäristyksellä, jonka keskus oli noin kymmenen kilometrin syvyydessä 12 kilometriä Kumamoton kaupungista keskustasta länteen ja seitsemän kilometriä Uekin taajamasta kaakkoon. Ensimmäinen maanjäristys vaurioitti useita taloja ja aiheutti yhdeksän ihmisen kuoleman.

## Huhtikuun 16. päivän maanjäristys
Perjantain ja lauantain välisenä yönä 16. huhtikuuta tapahtui 7,0 momenttimagnitudin maanjäristys, jonka keskus oli noin kymmenen kilometrin syvyydessä Kumamoton kaupungin alla vain kilometrin etäisyydellä kaupungin keskustasta. Maanjäristys aiheutti usean kymmenen ihmisen kuoleman, useita maanvyöryjä ja laajaa vahinkoa rakennuksille, teille sekä vesi- ja sähköverkoille.

## Vaikutukset
Maanjäristykset ovat aiheuttaneet ainakin 48 ihmisen kuoleman ja tuhansien loukkaantumisen. Maanvyörymät ovat katkaisseet teitä monin paikoin ja aiheuttaneet 200 metriä pitkän Aso Ōhashi -sillan sortumisen Kurokawajokeen. Lauantaina 16. huhtikuuta yli 400&nbsp;000 taloutta Kyūshūlla oli ilman vettä ja yli 100&nbsp;000 ilman sähköä. Vesi-, sähkö- ja tieverkoston vaurioiden sekä myrskyisän sään ja voimakkaiden sateiden vuoksi joillakin alueilla on ollut pulaa ruoasta ja muista tarvikkeista. Noin kaksi tuhatta loukkaantunutta tarvitsi sairaalahoitoa ja kymmeniä tuhansia evakuoitiin kodeistaan. Sunnuntai-iltana 17. huhtikuuta vielä 300&nbsp;000 taloutta oli ilman vettä, yli 62&nbsp;000 ilman sähköä, ja 180&nbsp;000 ihmistä vietti yönsä väliaikaismajoituksessa, kuten teltoissa tai autoissaan.

Maanjäristykset ovat aiheuttaneet suurta vahinkoa myös useilla alueen historiallisille rakennuksille. Kumamoton linnan muurit sortuivat osittain. Aso-jinja-pyhäkön keskeisimmät osat, haiden-rukoushalli ja rōmon eli torniportti tuhoutuivat täysin 16. päivän maanjäristyksessä. Läheisen Sendain ydinvoimalan kaksi reaktoria olivat toiminnassa maanjäristysten alkaessa, mutta selvisivät niistä vaurioitta.


2016 Kumamoto earthquake Sunlive Kengun.JPG|Osittain sortunut tavaratalo Kumamoton kaupungissa.
2016 Kumamoto earthquake Mr. Janes's residence 2.JPG|Romahtanut historiallinen talo lähellä Kumamoton linnaa.
2016 Kumamoto earthquake Kumamoto Castle 4.JPG|Kumamoton linnan muurien vaurioita.
The Aso-Ohashi bridge fallen by a landslip of the 2016 Kumamoto earthquakes.JPG|16. päivän järistyksen aiheuttama maanvyöry tuhosi sillan Asossa.
Aso Ohashi (Red Bridge) 2009.JPG|Maanvyöryn tuhoama Aso Ōhashi -silta vuonna 2009.


## Lähteet

## Aiheesta muualla

* Japanissa hätäkokous maanjäristysten takia. *MTV Uutiset*. 16.4.2016. Viitattu 23.5.2024. 
* Video: Näin maa järisi Japanissa – Uhrien etsintä jatkuu. *Yle.fi*. 16.4.2016. Viitattu 23.5.2024. 
* Suomalaista äidinmaidonkorviketta toimitettu hätäapuna Kumamotoon. *Suomi ulkomailla*. 28.4.2016. Viitattu 23.5.2024.